ປ. ໂອບາມາ ເດີນທາງ ໄປຢ້ຽມຢາມ ​ຈາໄມກາ ຢ່າງເປັນທາງການ 
ທ່ານ​ໂອ​ບາ​ມາ ຈະ​ພົບ​ປະ​ກັບ ທ່ານ​ນາງ Simpson-Miller ​ແລະ ບັນດາ​ຜູ້ນຳອື່ນໆ ຂອງກຸ່ມປະຊາຄົມ ໃນແຖບທະເລ​ Caribbean​ ຫຼື CARICOM.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ເດີນທາງ ໄປເຖິງ Jamaica ໃນຕອນຄ່ຳວັນພຸດວານນີ້ ໃນວັນທຳອິດຂອງ ການຢ້ຽມຢາມ ທາງການທູດ ຕໍ່ປະເທດເກາະ Caribbean ເປັນ ເວລາ 3 ມື້ ທ່ານໂອບາມາ ໄດ້ຖືກຕ້ອນຮັບໂດຍ ນາຍົກລັດຖະມົນຕີຈາໄມກາ ທ່ານນາງ Portia Simpson Miller ຢູ່ທີ່ນະຄອນຫລວງ Kingston ໃນການຢ້ຽມຢາມ ປະເທດເກາະ ຄັ້ງທຳອິດຢ່າງເປັນທາງການ ໂດຍປະທານາທິບໍດີສະຫະລັດ ນັບຕັ້ງແຕ່ ປະທານາທິບໍດີ Ronald Reagan ໄດ້ຢ້ຽມຢາມປະເທດດັ່ງກ່າວໃນປີ 1982 ເປັນຕົນມາ ທ່ານໂອບາມາ ຈະພົບປະກັບ ທ່ານນາງ Simpson-Miller ແລະ ບັນດາຜູ້ນຳອື່ນໆ ຂອງກຸ່ມປະຊາຄົມໃນແຖບທະເລ Caribbean ຫຼື CARICOM ທີ່ມີສະມາຊິກຈຳນວນ 15 ປະເທດດ້ວຍກັນ ໃນວັນພະຫັດມື້ນີ້ ທ່ານ ຍັງຈະໄດ້ກ່າວ ຄຳປາໄສ ຕໍ່ ບັນດາຜູ້ນຳຊາວໜຸ່ມຂອງຈາໄມກາ ກ່ອນທີ່ ທ່ານຈະເດີນທາງຕໍ່ໄປຍັງ Panama ໃນວັນສຸກມື້ອື່ນນີ້ ເພື່ອເຂົ້າຮ່ວມກອງປະຊຸມສຸດຍອດ ຂອງບັນດາປະເທດໃນ ທະວີບອາເມຣິກາ ບ່ອນທີ່ຄາດກັນວ່າ ປະທານາທິບໍດີ ຈະ ປຶກສາຫາລື ເລື້ອງສິດທິມະນຸດ ກັບປະທານາທິບໍດີຄິວບາ ທ່ານ Raul Castro ແລະ ບັນດາສະມາຊິກຂອງກຸ່ມສັງຄົມ ພົນລະເຮືອນຄິວບານຳດ້ວຍ